V. Palko, minister vnútra SR: (2005-12-14):
Vyšetrovateľ spracoval 5. novembra plán vyšetrovania, ktorý je denne vyhodnocovaný a dopĺňaný. Doposiaľ boli vykonané nasledovné úkony: Výsluch poškodených a príbuzných, výsluch svedkov, 15, výsluch podozrivých v počte 2. Bolo zaistených celkom 60 nožov a 16 boxerov, ktoré sú priebežne zasielané na skúmanie Kriminalisticko-expertízneho ústavu Policajného zboru v Bratislave. Na objasnenia a vyšetrovanie prípadu je vyčlenených v rámci Krajského riaditeľstva Policajného zboru v Bratislave 1 vyšetrovateľ Úradu justičnej a kriminálnej polície Krajského riaditeľstva v Bratislave. V prípade potreby sú na vykonávanie úkonov určení ďalší vyšetrovatelia. Okrem toho bola vyčlenená skupina príslušníkov kriminálnej polície Úradu justičnej a kriminálnej polície krajského riaditeľstva, určení príslušníci úradov justičnej a kriminálnej polície zo všetkých okresných riaditeľstiev v Bratislave, ktorým potrebnú súčinnosť poskytuje oddelenie boja proti rasizmu a extrémizmu odboru boja proti terorizmu Úradu pre boj s organizovanou kriminalitou Prezídia Policajného zboru. Bolo vykonané opakované operatívne prešetrenie v pohostinských zariadeniach, v ktorých sa pred útokom zdržiavali poškodení, ako aj v zariadeniach v okolí miesta činu. Zatiaľ bez kladného výsledku. Bolo vykonaných 16 bezpečnostných akcií a represívno-bezpečnostných akcií zameraných na vytipované pohostinské zariadenia, miesta, kde sa stretávajú príslušníci extrémistických skupín a záujmové osoby polície. Boli preskúmané CD nosiče z kamerových systémov Mestskej polície v Bratislave. Na území mesta Bratislavy bolo vykonané prešetrovanie na celkovo 10 odborných učilištiach a stredných školách, ktorých žiakmi a študentmi sú problémové osoby majúce vzťah k extrémistickým skupinám. Opakovane boli vykonané previerky v 329 rôznych reštauračných a zábavných zariadeniach na území Bratislavy. Polícia týždenne preverujú priemerne 15 poznatkov od občanov, niektoré bez kladného výsledku, niektoré poznatky sú ďalej rozpracúvané. V rámci vykonaných bezpečnostných akcií, represívno-bezpečnostných akcií a previerok vytipovaných miest bolo predvedených celkom 186 osôb, z toho 107 osôb z dôvodu držby zbrane. Išlo najmä o rôzne boxery, bejzbalové palice, nože, dýky, tyče a podobne. Činnosť policajného zboru sa v súčasnom období zameriava na preverovanie všetkých vytýčených verzií, zisťovanie ďalších prípadných svedkov skutku, preverovanie osôb, ktoré majú vzťah k miestu k činu alebo k miestam, kde sa poškodení pohybovali, ako aj osôb, ktoré sú prívržencami niektorej z extrémistických skupín. Intenzívne je vykonávané tipovanie a následne preverovanie ďalších osôb. Preverované sú osoby, ktoré sa takého alebo obdobného skutku dopustili už v minulosti, alebo boli pre takýto skutok vyšetrovaní. Vytipovaných je celkom 356 osôb. Postup vyšetrovania je v prípade potreby konzultovaný s dozorujúcim prokurátorom Krajskej prokuratúry v Bratislave. Súčasný stav poznatkov vyšetrovaní zatiaľ neoprávňuje ku vzneseniu obvinenia za tieto trestné činy konkrétnym osobám. Vážené panie poslankyne, vážení poslanci, dovoľte aby som prešiel k druhej časti požadovanej informácie, ktorou je informácia o postupe Ministerstva vnútra Slovenskej republiky pri potláčaní prejavov rasizmu a intolerancie na Slovensku. Posunom v boji proti prejavom násilia a intolerancie a extrémizmu bolo prijatie rekodifikovaného Trestného zákona č. 300/2005 Z. z., ktorý nadobudne účinnosť od 1. januára 2006. Rekodifikovaný Trestný zákon bližšie špecifikuje ustanovenia o podpore a propagácii skupín smerujúcich k potláčaniu základných práv a slobôd občanov. Zavádza tiež zakotvenie osobitného motívu - spáchanie trestného činu z národnostnej, etnickej alebo rasovej nenávisti alebo nenávisti z dôvodu farby pleti do kvalifikovaných skutkových podstát niektorých trestných činov. V rámci Ministerstva vnútra Slovenskej republiky sa problematike potláčania prejavu rasizmu a intolerancie venuje zvýšená pozornosť predovšetkým v posledných štyroch rokoch. Vybraní policajti na všetkých stupňoch riadenia boli poverení riešením problematiky extrémizmu. To umožnilo skvalitnenie policajnej práce pri potláčaní prejavov intolerancie a extrémizmu. Za účelom komplexného prístupu k riešeniu problematiky extrémizmu bolo od 1. januára 2004 vytvorené špecializované pracovisko na boj s extrémizmom, ktorým sa stalo oddelenie boja proti rasizmu a extrémizmu odboru boja proti terorizmu Úradu boja proti organizovanej kriminalite. Zriadenie koordinačnej centrály zefektívnilo zber informácií o extrémistických skupinách, zobjektívnilo ich vyhodnocovanie a zlepšila sa aj súčinnosť s jednotlivými krajskými riaditeľstvami Policajného zboru prostredníctvom pracovníkov určených pre extrémizmus. V internej legislatíve ministerstva bolo významným krokom schválenie nariadenie ministra vnútra č. 27/2001 o postupe v oblasti boja s extrémizmom a o zriadení Monitorovacieho strediska rasizmu a xenofóbie, ktoré nadobudlo účinnosť 1. apríla 2001. Vzhľadom na aktuálny vývoj na úseku boja proti extrémizmu bolo následne s účinnosťou od 15. júna 2004 vydané nové nariadenie ministra vnútra č. 45/2004 o postupe v oblasti boja s extrémizmom a úlohách Monitorovacieho strediska rasizmu a xenofóbie. Tento interný predpis zjednotil postup orgánov Policajného zboru a vytvoril predpoklad na zefektívnenie boja proti extrémizmu. Stanovuje konkrétne úlohy pri odhaľovaní a dokumentovaní kriminality extrémistov operatívnymi pracoviskami okresných riaditeľstiev Policajného zboru a krajských riaditeľstiev a súčasne ukladá úlohy aj Monitorovaciemu stredisku rasizmu a xenofóbie v organizačnej štruktúre prezídia. V rámci zlepšenia informovanosti príslušníkov Policajného zboru o extrémistickej scéne, o formách a spôsoboch páchania rasovo motivovanej trestnej činnosti, o jej trestnoprávnej kvalifikácii, ako aj z dôvodu usmernenia taktiky pri odhaľovaní, objasňovaní a dokumentovaní Prezídium Policajného zboru vydalo v náklade 500 kusov a následne v roku 2002 v náklade 600 kusov dokument, ktorý sa volá Metodika odhaľovania, objasňovania a dokumentovania trestnej činnosti motivovanej rasovou, národnostnou a inou neznášanlivosťou alebo páchanou priaznivcami extrémistických skupín. Bolo vyrobených a na útvary Policajného zboru zaslaných 20 000 kusov kartičiek s vyobrazením symboliky extrémistických hnutí spolu s odborným vyjadrením Slovenskej akadémie vied. Keďže bol v poslednom období zaznamenaný zvýšený výskyt aktivít pravicových extrémistov a fyzických útokov na osoby patriace k takzvanej alternatívnej mládeži ako aj na osoby, ktoré nesúhlasia s ideológiou pravicových extrémistov, boli prijaté opatrenia na eliminovanie prejavov extrémizmu a trestnej činnosti s prvkami extrémizmu. Ich účelom je zabezpečiť zlepšenie bezpečnostnej situácie na úseku boja proti extrémizmu, najmä vykonávaním represívno-bezpečnostných akcií a do určitej miery aj preventívne pôsobiť na potenciálnych páchateľov fyzických útokov na miestach so zvýšenou koncentráciou osôb. Podľa skúsenosti z minulosti boli verejnosťou takéto opatrenia vnímané pozitívne a medzi pravicovými extrémistami mali silný ohlas a výrazne preventívny účinok. Ministerstvo vnútra sa tiež zapája do boja proti extrémizmu aj realizáciou viacerých preventívnych projektov. Tie sú vždy zamerané na určitú cieľovú skupinu, ktorej sa prispôsobujú svojím obsahom a spôsobom podania. V rámci Slovenskej republiky sú v súčasnosti realizované nasledovné aktivity: Je to projekt policajných špecialistov pre prácu s komunitami zameranú na participáciu na riešení problémov Rómov, ďalej je to projekt Správaj sa normálne a Policajt je môj kamarát, to sú projekty zamerané na zvyšovanie právneho vedomia jedincov cieľovej skupiny a skvalitňovanie ich sociálneho správania sa s následným uvedomením si života rôznorodej multikultúrnej spoločnosti. Tu sú cieľovou skupinou žiaci 5. ročníkov základných škôl a 1. ročníka vybraných stredných škôl. Ministerstvo vnútra spolupracuje pri riešení problematiky rasovo motivovanej trestnej činnosti a extrémizmu aj s mimovládnymi organizáciami a to najmä prostredníctvom komisie na koordináciu postupu pri eliminácii rasovo motivovanej trestnej činnosti a extrémizmu, ktorá bola zriadená na ministerstve vnútra. V roku 2004 bola v záujme zlepšenia ochrany verejného poriadku v súvislosti s konaním športových podujatí zriadená komisia na riešenie problematiky diváckeho násilia a výtržníctva na športových podujatiach. Komisia je zložená z pracovníkov Policajného zboru a majú v nej zastúpenie jednotlivé útvary, ktoré participujú na preventívnych a represívnych opatreniach. Problematika boja proti prejavom násilia, intolerancia a extrémizmus spoločnosti je úloha politická, pedagogická, právna, sociálna a, samozrejme, taktiež policajná. Ministerstvo vnútra a policajný zbor však môže plniť len časť tejto úlohy. Uvedomujeme si nebezpečenstvo prerastania malých incidentov s prvkom extrémizmu, ktoré, ak ostanú nepovšimnuté, do veľkých riešiteľných len s nasadením maximálneho množstva síl a prostriedkov. Preto si uvedomujeme, že je nevyhnutné takéto incidenty už v zárodkoch nekompromisne potláčať. Preto aj podporujeme konsenzus, celospoločenský, v tom, že javy ako rasizmus intolerancia  a extrémizmus sú neprijateľné v systéme demokratickej spoločnosti. Týmto negatívnym javom sa potom musia zainteresované subjekty venovať adresne vo všetkých aspektoch života spoločnosti, v rodinách, na pracoviskách, školách, ako aj v masmédiách. Ďakujem za pozornosť.